אמנדה לפור

השנים המוקדמות

לפור נולדה בשנת 1967 וגדלה בקהילת מחוז אסקס בסידר גרוב, ניו ג'רזי. אביה היה מהנדס כימיה ממוצא איטלקי, ואמה הייתה עקרת בית ממוצא גרמני. אמה סבלה מסכיזופרניה ובילתה זמן ניכר במוסדות לחולי נפש. יש לה אח אחד גדול.
לפור כתבה מאוחר יותר: "מאז שאני זוכרת את עצמי, ידעתי שאני ילדה. לא הבנתי למה ההורים שלי הלבישו אותי בבגדי בנים. חשבתי שהם היו משוגעים.״ בשנות נעוריה המוקדמות שלה, לפור החלה להכין תלבושות עבור חברה טרנסג'נדרית שלה, בתמורה להורמונים נקביים. היא כבר הייתה מבודדת מהסובבים אותה. בשלב זה, הוריה משכו אותה מבית הספר הציבורי שבו למדה ושכרו עבורה מורה פרטי. הם לקחו אותה לפסיכולוג, שסייע לה בהשגת מרשם לטיפול הורמונלי.
כשהייתה בת 17, בניצול פרצה משפטית, לפור התחתנה עם גבר בעל חנות ספרים. לאחר מכן הותר לה לעבור ניתוח לשינוי מין, שבוצע בגיל 19 ביונקרס, ניו יורק. מאוחר יותר, לפור עזבה את בעלה, וב-1989 עברה לגור בעיר ניו יורק.
בתחילת שנות ה-1990, לפור ניסתה לבסס את עצמה כדמות בולטת בחיי הלילה של ניו יורק, כולל חברות ב״קלאב קידס״. היא התפרנסה מעבודה במכון יופי, וכשולטת (בדס״מ), ואחר כך כאשת מכירות למותג הקוסמטיקה ״פטרישיה פילד״. היא החלה לשתף פעולה עם הצלם דייוויד לה-שאפל לאחר שנתקלו זה בזה בבר בניו יורק. בסופו של דבר היא התפרסמה בעולם כמוזה שלו.

דוגמנות ומשחק

לפור הופיעה במגזיני אופנה שונים, כולל פלייבוי צרפת, וכן על עטיפות אלבומי מוזיקה. משנת 1998 ועד היום, לפור הופיעה בתפקידים קטנים בכמה סרטים אמריקאיים, כמו הקומדיה ״זולנדר״ (2001) וסרט ההמשך של ״עוד סרט גאה״ (2008). ניתן גם לראות אותה בהופעת אורח בקליפים של אמנים כמו אלטון ג'ון, The Dandy Warhols וגרייס ג'ונס. לפור מופיעה בקליפים רבים של קאזוול.
כמו כן, לפור שימשה כמובילת מצעד הגאווה של סידני באוסטרליה (המרדי גרא) ב-2010.

אוטוביוגרפיה

ב-18 באפריל 2017, לפור הוציאה ספר אוטוביוגרפי בשם Doll Parts ("חלקי בובות"), שכתבה במשותף עם תומאס פלאנרי ג 'וניור. הספר כולל, בין היתר, תצלומים רבים של לפור שצולמו על ידי צלמים שונים, וביניהם דייוויד לה-שאפל, טינה פול, ג'וזף ג'סו, רוב לבואו וג'ואי פלסטה.

מוזיקה

הסינגל הראשון שלה, "Deeper" ("עמוק יותר"), מ-2003, הוא שיר טראנס-דאנס שנכתב על ידי ליידי באני, דראג קווין ממובילות הויגסטוק. ב-2005 לפור הוציאה את אלבומה הראשון, Introducing... Amanda Lepore (״נא להכיר: אמנדה לפור״) וב-2007 שני אלבומי רמיקסים.
ב-2006 לפור שרה את שיר הנושא בסרט "עוד סרט גאה", "I Know What Boys Like" ("אני יודעת מה בנים אוהבים"), וב-2008 ביצעה את שיר הנושא של סרט ההמשך ״עוד סרט המשך גאה״.
ב-2007 לפור השתתפה בסיבוב ההופעות של מופע הצדקה ״צבעים אמיתיים״ בצפון אמריקה, בחסות ערוץ הטלוויזיה האמריקאי לוגו טי-וי, בהנחיית הקומיקאית מרגרט צ'ו ובכיכובה של סינדי לאופר. סיבוב ההופעות נועד לגייס תרומות לארגוני הלהטב״ק: הקמפיין לזכויות אדם (HRC), פּי-פלאג וקרן מת'יו שפרד; וכלל את האמנים: אירייז'ר, דבי הארי, הגוסיפ, רופוס ויינרייט, הדרזדן דולס, המיסשייפס, רוזי אודונל, אינדיגו גירלז ועוד.
ב-2011 הופיעה עם אלבומה הראשון באורך מלא, I...Amanda Lepore (״אני... אמנדה לפור״).
בשנים 15–2013 ביצעה פרויקטים מוזיקליים נוספים, ביניהם הקלטת גרסה משלה לשיר של מרילין מונרו, כיכוב בשיר וקליפ של מלכת הדראג שרון נידלס ושיתוף פעולה עם המוזיקאי ממוצא בולגרי אלק סנדר.
ב-31 ביולי 2015, לפור הוציאה את אלבום הרמיקסים I... Amanda Lepore - Make over sessions (״אני... אמנדה לפור - מהפכים״). האלבום כלל שני תקליטורים דיגיטליים, ובהם מיטב הרמיקסים מאלבומה שיצא ארבע שנים קודם לכן.
ב-8 בדצמבר 2017, יצא "Buckle Up" (״לחגור חגורות בטיחות״), הסינגל הראשון מהמיני-אלבום החדש שלה, Lepore (״לפור.״), שיצא ב-16 בפברואר 2018. המיני-אלבום כולל שלושה שירים חדשים נוספים, וביניהם גרסה לשיר "The Jean Genie" של דייוויד בואי.